Fekete Noema

**AMÍG A KORONÍVIRUS EL NEM VÁLASZT**

egyfelvonásos

LÁNY

ANYA

FIÚ

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Nappali, a háttérben televízió, két fotel. Az egyik fotelben egy fiatal lány, a másikban az anyja, egymással szemben ülnek.*

LÁNY Kirúgtak.

ANYA Engem is.

LÁNY Te idegenvezető voltál.

ANYA De nem mondták mikor nyitunk újra.

LÁNY Tudod, az enyém elég nagy cég volt, ugródeszka…ahhoz.

ANYA Szépen félre is raktál, ezért vagyunk még életben. Van enni, innivaló, áram, Tv. Pozitívan kell gondolkodni.

*Lány feláll, feszülten járkálni kezd.*

LÁNY Egyetlen hajszál választott el attól, hogy író legyek! Már ott voltam a kiadónál, intéztem a papírokat, megvolt a pénz, utaltam volna.

ANYA Akkor most nem lenne áramunk.

LÁNY És ő bízatott, végre hitt bennem, megcsináljuk, el fogják olvasni, híres leszek.

ANYA Akkor most nem lenne meleg víz.

LÁNY Együtt néztük volna a Libri kirakatában, semmit sem akartam jobban, csak ott állni, Vele…

ANYA Akkor most nem lenne kenyerünk.

LÁNY Nézni, tudni, ezt én írtam, ott van a történetem. Ő pedig végre büszke volt rám. *Összetörten*: Nagyon hiányzik.

ANYA Ki gondolta volna, hogy lezárják a határokat?

LÁNY Én Szlovákiában ragadtam, ő Budapesten. Se Libri, se vőlegény.

ANYA Legalább van Icuka, varrt nekünk szájmaszkokat. Pozitívan kell gondolkodni.

LÁNY Nem az a gond, hogy nem bírom a bezártságot, mindig be akartuk pótolni az anya-lánya filmmaratonokat.

*Leül az anyja mellé, a Tv-re merednek, távirányítóval a kezükben.*

LÁNY Ezt már százszor láttuk.

*Kapcsol*

ANYA Ezt is.

LÁNY Be kell vallanom valamit, utálom a romantikus vígjátékokat.

ANYA Mióta?

LÁNY Amióta végre mást is nézek. Ez borzasztó, kapcsoljuk ki.

ANYA Kicsit tényleg kiszámítható a vége. De legalább hallhatjuk a híreket. Mindig van benne valami újdonság.

LÁNY Hogy hányan haltak meg? Nem bírom már.

*Határozottan megnyom egy gombot a távirányítón, kikapcsolja a Tv-t.*

ANYA Használd az internetet. Milyen jó most az ördögi tudomány, ami idáig csak elidegenítette az embereket és a személyes kapcsolattartás rovására ment.

LÁNY Milyen jó, hogy létezik ifjú elme és haladás! De hidd el most minden gép előtt ülő kockának hiányzik a személyes kontaktus, a ludditák nagy örömére.

ANYA Én csak azt mondom…

*Lány rohan, bekapcsolja a laptopját. A színtér másik végében (eddig nem volt megvilágítva) megjelenik egy fiú számítógéppel, azon keresztül beszélgetnek.*

ANYA Pozitívan kell gondolkodni!

FIÚ Olyan rég nem láttalak!

LÁNY Legalább még emlékszel az arcomra.

FIÚ De nem az érintésedre.

LÁNY Hogy vannak a nyuszik?

FIÚ Mindent megrágnak.

LÁNY Nem láttam felnőni a picit. Két hónapos sem volt, amikor elhoztuk. Mindenről lemaradok.

FIÚ Ő is hiányol. A falak, az itt hagyott dolgaid. Nem mostam ki a pizsamád, még érezni az illatod, de már alig. Néha ránézek a könyveidre, vagy odaképzellek a kanapéra. Még az is hiányzik, hogy veszekedjünk, hogy rendetlen legyél. Összetörj egy tányért, elfelejtsd elzárni a csapot. Nagyon unalmas így, egyedül, hogy nem rontasz el semmit.

LÁNY Majd…

FIÚ Mikor? Újra néztem a kedvenc folytatásos filmjeink. Képzeld csak el, Gyűrűk ura maraton, Mátrix, Vissza a jövőbe, azt kétszer, mert az a kedvenced.

LÁNY Nagyon unatkozol?

FIÚ Nagyon.

LÁNY Online könyvek?

FIÚ Megvolt minden, kétszer.

LÁNY Szobabiciklizz, erősíts.

FIÚ Meglátod, amikor újra találkozunk Schwarzenegger leszek.

LÁNY Kezdődik az online jógám. Szeretlek, később beszélünk!

FIÚ Szeretlek!

*Háttérben zene. A lány kis plédet terít ki, jógázni kezd, a fiú súlyzózik. A lány követ olvas, a fiú is, aztán zsonglőrködik, a lány nagyon gépel, a fiú fekszik, baseball sapkát pörget az ujjain, a lány köt, a fiú egyik oldaláról a másikra fordul, a lány takarít, a fiú fel alá járkál a szobában, a lány leül laptoppal a kezében, a fiú felüvölt.*

LÁNY Nem tudom elérni. Miért?

FIÚ Ne, ne, nem működik!

ANYA Biztos kikapcsolták az áramot, mert nem tudja fizetni.

*Fiú, nyomkodja, csapkodja, hajába tép*

FIÚ Elrontottam!

*Telefonjáért nyúl, felhívja a lányt.*

LÁNY Hálistennek. Akkor csak szervizbe kell vinned.

*Fiú kiakadva:*

FIÚ Hol? Mindegyik zárva! Vagy több hónap, mire megcsinálják.

LÁNY Legalább tudunk beszélni facebook chaten, van telefonod, nyugalom…pozitívan kell gondolkodni.

*Fiú mérgesen lecsapja a készüléket. Lány az anyjának:*

LÁNY Lerakta.

ANYA Pedig te csak biztatni próbáltad. Mindig ilyen volt, pedig…

*Lány a laptopot nézi.*

LÁNY Csernobili erdőtűz, jön a radioaktív pernye.

ANYA Legalább nem kell annyit szellőztetni, ugyanis a koronavírus terjed a levegőben is.

LÁNY 2020 meg akar ölni minket.

ANYA Sajnos megbosszulja magát, hogy tönkretettük a Földet, ennél csak rosszabb lesz. Akarom mondani… reménykedjünk!

*Lány elvonul telefonálni*

LÁNY Mi mindig a kis dolgoknak örültünk.

FIÚ Egy jó filmnek a moziban.

LÁNY Ha apróságokat vehettünk, egy új cipőt.

FIÚ Új Lego figurát.

LÁNY Nem akartunk sokat…

FIÚ Csak saját házat albérlet helyett és egy kocsit.

LÁNY Egyszerűen azt csinálni, amihez értek, valami olyasmit, amit szeretek.

FIÚ Világhírnevet.

LÁNY Csak visszafogottan. De nem, csak írni akartam. Amíg a laptop le nem merül.

FIÚ Én már újra rajzoltam a kitalált térképeimet és gondolatban mindent újra éltem veled.

LÁNY Voltak jó és rossz pillanatok.

FIÚ Amikor megismerkedtünk egy szilveszteri buliban és te parókában voltál.

*Eljátsszák a jelenetet*

LÁNY Ez nem igazi haj.

FIÚ Most nagyon megleptél. Van barátod?

LÁNY Van és kevésbé hasonlít Justin Bieberre mint te.

*Nevetnek aztán elkezdenek pörögni.*

LÁNY Örökké fiatal akarok lenni veled!

FIÚ Örökké szeretni foglak!

*Megragadnak egy-egy utazótáskát, mindketten felpattannak a foteljeikre.*

FIÚ Költözések albérletről albérletre…

*Lány feje felé emeli kezét*

LÁNY Jaj, itt beázik a tető.

*Fiú nyomkodja a telefonját.*

FIÚ Itt pedig nincs internet.

*Lány fülére szorítja kezét*

LÁNY Hogy lehetnek ilyen hangosak a szomszédok?

*Fiú fülére szorítja kezét.*

FIÚ Miért fúrnak vasárnap reggel hétkor?

*Lány hozzávág egy párnát a fiúhoz.*

LÁNY A nagy veszekedések. Te folyton meg akarsz kötni!

*Fiú visszadobja a párnát.*

FIÚ Kizárólag én teszek ezért a kapcsolatért!

LÁNY Nekem több szabadidő kell, megfojtasz!

FIÚ Neked a világ összes ideje se lenne elég, minden fontosabb nálunk.

*Kinyújtják egymás felé kezüket.*

FIÚ Kompromisszumok. Hagylak alkotni.

LÁNY Eljárok veled bulizni.

FIÚ Depressziós vagyok, de te itt vagy velem, támogatsz, ne hagyj el kérlek.

*Lány elkapja a kezét.*

LÁNY Erősnek kell lenned.

*Fiú megtörten a földre rogy.*

FIÚ Nem bírom tovább! Képtelen vagyok szabadulni a gondolattól, hogy vége lesz a világnak, hogy ez valami rossz kezdete. Tönkremegy a gazdaság, meghalnak az emberek, ebből sosem állunk fel anyagilag. Ha legalább együtt lennénk, vagy látnám a végét.

LÁNY Ki kell tartanod, szeretlek.

FIÚ Csak legalább te lennél itt velem, megoldanánk, összebújnánk a gyertyafénynél, rémtörténeteket mesélnék, activity rejtvényeket oldanánk, vagy imádkoznánk a nyárnak, a melegnek és napnak, tüntesse el végre. A holnap messzinek tűnik, talán meg sem érem, itt bezárva halok meg, nélküled…

LÁNY Már nem tudok mit mondani neked.

*Anya súgja:*

LÁNY Pozitívan kell gondolkodni.

*Fiú fejét a falba veri.*

FIÚ Egy nap, két nap, öt nap, egy hét, összeesküvés elméletek zúgnak a fejemben, a kormány akarta! Ennyi éhes szájat már nem tudnak etetni, megszűntek a munkahelyek, halottak, halottak mindenütt, ünneplejük együtt az apokalipszist, tisztelt hölgyeim és uraim, az életem nem ért semmit! Úgy haltam meg, mint Névtelen Sándor egy üres házban, a falat kaparva.

*Elővesz egy üveg bort inni kezd, magában kacarászik. A lány kezét tördelve járkál körbe a lakásban. A fiú felhívja.*

FIÚ Örülök, hogy visszamentél anyádhoz, hogy biztonságban vagy.

LÁNY Szívesebben lennék veled és ezt te is tudod.

FIÚ Rossz hírem van, felmondták az albérletet. Eladják a lakást, mennem kell.

LÁNY A barátodhoz, szüleidhez?

FIÚ A híd alá, hajléktalanszállóra.

*Iszik.*

LÁNY Dehogyis, hiszen folyton skype interjúzok, ha vége a karanténnak, visszaköltözöm, találunk albérletet.

FIÚ Csodás. Megint kezdődik elölről. Költözés ide, költözés oda, pocsék állás egy, pocsék kettő, három és négy. Tudod hova kelessz most a tanári diplomáddal? Pénztárosnak, éjszakai recepciósnak, miben segíthetek kisasszony leszel és én szemetet szedek az utcán.

*Tapsol, aztán meghajol.*

FIÚ Talán bennünk van a hiba, nem voltunk elég ügyesek, talán a körülményeink, hogy nem örököltünk, vagy a világ hibája, eltapossa a gyengéket.

LÁNY Nem vagyunk gyengék.

FIÚ Én igen, nagyon. Tudod az életben kevés jó dolog történt velem rajtad kívül, ha nem lennél már elővettem volna a pisztolyt és a kötelet…

LÁNY Magyarországon fegyverviselési engedély kell és legnagyobb szerencsénkre, neked nincs.

FIÚ De téged sem láthatlak, ki tudja meddig…és nincs cél, remény, késztetés, semmi, tudod? Elfogyott

*Meglöttyinti az üveget.*

FIÚ Kiittam az egészet. Minden, amit akartam, te voltál, nekem volt a legcsodálatosabb párom. Nélküled szánalmas voltam, fél ember, egy nyomorék, te voltál a kerék, hiába lebegtél a föld fölött kér méterrel, hiába morogtál mackónadrágban, hogy megint neked kell mosogatni, vagy járkáltál a lakásban magadban motyogva egy-egy jó mondatot ízlelgetve a regényhez és égve hagytál minden villanyt, tűzhelyet, nyitva minden ajtót és csapot, te voltál az értelme, amiért elzárjam, leoltsam a villanyokat, a naprendszerem központi bolygója, az egyetlen, amin volt élet.

LÁNY Miért csak volt? Hiszen minden visszaáll a régi kerékvágásba, mindennek vissza kell, egyszerűen muszáj, nem mondhatunk le róla. Oké, félek minden nap, bizonytalan minden másodperc és a legrosszabb, hogy fogalmam sincs mit hoz a következő, de most csak várunk a végére, csak az idő az ellenségünk, itt bent nem kapjuk el.

FIÚ Elfogyott a pénzem a közös életünkre, nem tudtam fenntartani az albérletet és hamarosan neked is el fog fogyni. Akkor már nem lehetsz pénztáros, mert mindenki más is az akar lenni, akkor már ott lesz a csúnya, szőrös realitás.

LÁNY Tudom, találkoztam vele és kész vagyok éjszakai portásnak állni, holnap átszökök a határon, vissza, hozzád, anyám majd nem lát egy ideig, de úgyis mindig pozitívan gondolkodik.

FIÚ Nagyon örülök, hogy nem vagy most itt velem, miattad, hogy nem látsz most így. Nem arról van szó, hogy ne tennél meg mindent a kapcsolatunkért, vagy nem láttad volna még a valóság büdös, ásító pofáját. Élesek a fogai…engem folyton megharaptak és sosem viseltem jól a fájdalmat. Itt a vége, az utolsó százhúszezer forintos bérleti díjjal, amiből egyet sem tudtam lealkudni, az utolsó félliteressel.

LÁNY Mit akarsz ezzel mondani?

*Fiú leteszi a telefont. Kötelet vesz elő, nyaka köré fonja.*

FIÚ Ha szerettem, nagyon szerettem és nincs más érdemem. Elbuktam az élet egyik furcsa játszmájában, egy kiszámíthatatlan pillanatban. A koronavírus nem fogott volna rajtam annyira, mint ez a körülötte keltett járvány. A pánik, ami növelte a pánikom, az egyedüllét, ami olajat öntött a depressziómra és a Te hiányod. A soha véget nem érés érzése, ez a négy fal, ez a túl jelentéktelen élet ez a semmilyen név, ez a létezés, ami oly keveset számított. Csak te emlékszel majd… egy ideig biztosan. Csak neked néhány nyomtatott szöveged, ha beleírsz. A te álmod, ha megvalósul és vesznek még majd könyveket. Nincs jelentőségem és talán ennek sem lesz. Egyetlen érdemem, hogy szeretlek, most és mindörökké, ámen.

*Fiú leugrik a fotelból, elterül a földön. Sötétbe borul a fiú része és fokozatosan sötétedik a lányé, aki zokog.*

*Az anyja odaül mellé, simogatja a hátát.*

ANYA Tudod kicsim én igazán megpróbáltam, úgy tekintettem rá, mint az emberiség nagy próbájára, hogy most megtanulnak tekintettel lenni egymásra, végre befelé nézni, hogy az emberek megismerjék önmagukat, megértsék a csendet. És ez mind nagyon pozitívnak tűnt a szörnyűség ellenére.

*Megfogja a lány kezét és a színpad közepére, elölre vezeti.*

ANYA Vége lesz.

*Lány ismétli utána, színtelen hangon.*

LÁNY Vége lesz.

ANYA Az ajtók kinyílnak, az ablakokon besüt a fény és mindenki újra megfogja egymás kezét, szertefoszlik a félelem.

LÁNY Az ajtók kinyílnak, az ablakokon besüt a fény és mindenki újra megfogja egymás kezét, szertefoszlik a félelem.

ANYA De semmi sem hozza vissza azokat, akik nem tudják tovább szívni az egészséges levegőt és én sem tudom azt mondani neked, hogy most, ebben a pillanatban lehet pozitívan gondolkodni.

*Szembefordul a lánnyal.*

ANYA Holnap és holnapután talán még rosszabb lesz és egy év múlva ilyenkor ott zokogsz majd a sírjánál. De eltelik öt év, aztán tíz és minden megfakul. Jönnek új emberek és ez is elhalványul, úgy ér véget, mint egy szomorú történet, megöregszel, végül már nem mesélsz arról, hogy a szerelmek sem élték túl a koronavírust. De tudod, az az igazság, hogy fogsz még örülni, ha nem is most, egyszer újra felnevetsz majd és ő ezt akarná, mert tudom, hogy mindennél jobban szerette a nevetésed.

LÁNY Mindennél jobban szerette a nevetésem.

ANYA Akkor majd rájössz, hogy igazam volt, a legvégén mindig kiderül, hogy fontos. Akkor is, ha nem lehet, akkor is, ha fáj.

LÁNY Micsoda?

LÁNY Pozitívan gondolkodni.

*Sötét*

2020